**ผลกระทบการค้าชายแดนไทย – มาเลเซีย อำเภอเบตง จังหวัดยะลาในช่วงวิกฤต Covid – 19**

**Impacts On Thai-Malaysian Border Trade, Betong District, Yala Province**

**During The Covid Crisis - 19**

**สิริวิขวัญ จุไรรัตน์ 1\* ประจวบ ทองศรี2**

1วิทยาลัยอาชีวศึกษายะลา

ตำบลสะเตงนอก อำเภอเมือง จังหวัดยะลา 95000

มหาวิทยาลัยสงขลานครินทร์

ตำบลรูสะมิแล อำเภอเมือง จังหวัดปัตตานี 94000

\*E-mail: [Yupawee\_j@hotmail.co.th](mailto:Yupawee_j@hotmail.co.th)

**บทคัดย่อ**

ในช่วงต้นปี 2563 ที่ผ่านมาได้มีการแพร่ระบาดของเชื้อไวรัส Covid – 19 เหตุการณ์นี้ส่งผลกระทบด้านเศรษฐกิจของการค้าชายแดน ที่ทำให้อุปสงค์ความต้องการของต่างประเทศในการซื้อสินค้าชะลอลดลง ด่านอำเภอเบตง จังหวัดยะลา ถือเป็นเส้นทางที่สร้างมูลค่าเศรษฐกิจให้กับประชาชนในพื้นที่ และเศรษฐกิจในประเทศ การศึกษานี้มีวัตถุประสงค์เพื่อศึกษาผลกระทบการค้าชายแดนไทย-มาเลเซีย อำเภอเบตง จังหวัดยะลา ในช่วงวิกฤต Covid-19 ปี 2563 โดยใช้วิธีการศึกษาจากเอกสาร เว็บไซต์ และหนังสือ โดยการวิเคราะห์เนื้อหา (Content Analaysis) และนำแนวคิดผลกระทบการค้าชายแดน มาศึกษาวิเคราะห์ และสังเคราะห์ข้อมูล

ผลการศึกษาพบว่า ผลกระทบการค้าชายแดนไทย – มาเลเซีย อำเภอเบตง จังหวัดยะลา ในช่วงวิกฤต Covid – 19 ปี 2563 มีมูลค่าการส่งออกปริมาณเพิ่มขึ้นร้อยละ 7.03 แต่มูลค่าการนำเข้าลดลงร้อยละ 21.96 เนื่องจากปี 2562 มีการนำเข้าสินค้าที่มีมูลค่าสูง และการจัดเก็บรายได้ศุลกากรเบตงในปี 2563 ต่ำกว่าประมาณการ เมื่อเปรียบเทียบกับการจัดเก็บรายได้ศุลกากรเบตงปี 2562 ที่สูงกว่าประมาณการ เนื่องจากสถานการณ์การแพร่ระบาดของไวรัสโควิด-19 ที่ส่งผลให้มีการห้าม ประชาชนเดินทางผ่านเข้าออกประเทศทางด่านศุลกากรเบตง ซึ่งที่ผ่านมาพื้นฐานเศรษฐกิจของอำเภอเบตงขับเคลื่อนด้วยการบริโภคของนักท่องเที่ยวจากประเทศมาเลเซียเป็นหลัก การที่ไม่มีนักท่องเที่ยวจากประเทศมาเลเซียเข้ามาทำให้ความต้องการสินค้า กลุ่มเครื่องอุปโภคบริโภคในพื้นที่ลดลง

**คำสำคัญ** ผลกระทบการค้าชายแดนไทย, อำเภอเบตง, วิกฤต Covid-19

**Abstract**

In early 2020, there was an outbreak of the Covid-19 virus, which affected the economy of border trade. Which causes the demand for foreign demand for purchases of goods to slow down Betong District Checkpoint, Yala Province, is considered a route that creates economic value for people in the area. And the domestic economy. The objective of this study was to study the impacts of Thai-Malaysian border trade in Betong District, Yala Province during the Covid-19 Crisis of 2020 by using the method of studying from documents, websites and books by analyzing the content (Content Analaysis) and applying the impact concept. Border trade Come to study and analyze And synthesize information.

The results of the study showed that The impact of Thai-Malaysia border trade, Betong District, Yala Province, during the Covid-19 crisis in 2020, the export value increased by 7.03%, but the value of imports decreased by 21.96 % due to the import of valuable goods. high And the 2020 Betong customs revenue collection is lower than expected. Compared with the 2019 Customs Betong revenue collection. That is above estimate Due to the situation of the coronavirus outbreak. Resulting in a ban People traveling through the country through the Betong Customs House. In the past, the economic fundamentals of Betong District were driven by the consumption of tourists from Malaysia as the principle that there were no tourists from Malaysia, causing demand for products. Consumer goods in the area decreased.

**KeyWords:** Impact on Thai Border Trade, Betong District, Covid-19 Crisis

**บทนำ**

ในปี 2563 ได้มีการแพร่ระบาดของเชื้อ Covid-19 ในประเทศไทย ที่มาจากไวรัสโคโรน่า หรือที่เรียกกันว่าโรคอู่ฮั่นจากสาธารณรัฐประชาชนจีน และยิ่งพบจำนวนผู้ติดเชื้อเพิ่มมากขึ้นเรื่อยๆ ในวิกฤตครั้งนี้ จัดว่าเป็นมหันตภัยที่คุกคามประชาคมระหว่างประเทศทั่วโลก (Bank of Thailand, 2020) องค์การอนามัยโลก(World Health Organization) ได้ประกาศให้การแพร่ระบาดของเชื้อ Covid - 19 เป็นการระบาดใหญ่ หรือ pandemic (WHO,2020) หลังจากเชื้อลุกลามไปอย่างรวดเร็ว ในหลายภูมิภาค โดยมีผู้ติดเชื้อ และผู้เสียชีวิต เพิ่มมากขึ้นอย่างต่อเนื่อง (Daily News, 2020) เหตุการณ์นี้ ส่งผลกระทบต่อระบบเศรษฐกิจอย่างรุนแรง บางประเทศหันมาใช้มาตรการรุนแรง เช่น การปิดประเทศหรือปิดเมือง (John, 2020) จากสถานการณ์ดังกล่าว ทำให้เศรษฐกิจของประเทศไทยได้รับผลกระทบในหลาย ๆ ด้าน เช่น ด้านเศรษฐกิจ ด้านสังคม ด้านการศึกษา เป็นต้น ในด้านเศรษฐกิจอาจกล่าวได้ว่า โดนผลกระทบมากที่สุด ตั้งแต่ระดับครัวเรือน ไปจนถึงระดับผู้ประกอบการ

เบตงเป็นอำเภอหนึ่งในจังหวัดยะลา ซึ่งตั้งอยู่ในพื้นที่ชายแดนใต้สุดสยาม และมีพื้นที่ติดกับด่านบูกิตบือราปิต รัฐเคดาห์ ประเทศมาเลเซีย พื้นที่ประกอบด้วยประชาชากรหลากหลายเชื้อชาติ ศาสนา ทั้งไทยพุทธ มุสลิม จีน และคริสต์ เป็นต้น โครงสร้างเศรษฐกิจหลักขึ้นอยู่กับยางพารา และผลไม้ตามฤดูกาล ของการค้าชายแดนไทย - มาเลเซีย และนอกจากนี้ยังมีรายได้จากนักท่องเที่ยวชาวมาเลเซีย ที่เดินทางข้ามด่านชายแดนอำเภอเบตง มาเยือนพร้อมซื้อสินค้าอุปโภค บริโภค กลับไปยังประเทศมาเลเซีย ทำให้เศรษกิจการค้าชายแดนไทย - มาเลเซีย อำเภอเบตง จังหวัดยะลา มีความคึกคักอยู่ตลอด ซึ่งที่ผ่านมาด่านเบตง จังหวัดยะลา มีมูลค่าการค้าชายแดนไทย - มาเลเซีย สูงเป็นอันดับ 3 รองจากจังหวัดสงขลา และจังหวัดนราธิวาส โดยในปี 2558 มีมูลค่าการส่งออก 2,535 ล้านบาท และมูลค่าการนำเข้า 106 ล้านบาท คิดเป็นดุลการค้า 2,429 ล้านบาท ทั้งนี้ สินค้าส่งออกที่สำคัญ ได้แก่ ยางพารา ผลไม้สดแช่เย็นแช่แข็ง ผลไม้แห้ง ผลิตภัณฑ์ยาง เครื่องจักรกล เครื่องนุ่งห่ม ในขณะที่สินค้านำเข้าที่สำคัญ ได้แก่ เคมีภาพ ไม้แปรรูป ปุ๋ย ผลิตภัณฑ์อาหาร ธัญพืช มอเตอร์ไฟฟ้า สัตว์น้ำ (ฐานเศรษฐกิจ, 2559) แต่ในปัจจุบันได้มีการแพร่ระบาดของเชื้อไวรัส Covid-19 ทั้งในประเทศไทยเอง และประเทศมาเลเซีย ยิ่งนับวันสถานการณ์การแพร่ระบาดของเชื้อไวรัส Covid -19 ก็ทำให้เศรษฐกิจได้รับผลกระทบ จึงทำให้ทั้ง 2 ประเทศ ต้องมีมาตรการในการป้องกันการแพร่ระบาดของเชื้อไวรัส Covid-19 โดยมีการปิดด่านชายแดน ไม่อนุญาตให้ประชาชนเดินทางเข้า - ออก เหมือนเดิมได้ จึงเป็นปัจจัยหนึ่งที่ทำให้การค้าชายแดนไทย - มาเลเซีย อำเภอเบตง จังหวัดยะลา ได้รับผลกระทบในช่วงวิกฤติ Covid – 19 ในครั้งนี้

บทความนี้จึงมีวัตถุประสงค์ เพื่อศึกษาถึงผลกระทบการค้าชายแดนไทย - มาเลเซีย อำเภอเบตง จังหวัดยะลา ในปี 2563 ที่เกิดขึ้นในช่วงของสถานการแพร่ระบาดของเชื้อไวรัส Covid-19 โดยการศึกษาจากเอกสารต่าง ๆ นำมาวิเคราะห์ เปรียบเทียบข้อมูล เพื่อได้ทราบว่าสถานการณ์ผลกระทบการค้าชายแดนไทย – มาเลเซีย อำเภอเบตง ในปี 2563 ว่าเป็นอย่างไร เพื่อนำไปสู่การแก้ไข เมื่อสถานการณ์การแพร่ระบาดของเชื้อไวรัส Covid-19 ได้คลี่คลายลง จะได้มีแนวทางฟื้นฟูเศรษฐกิจการค้าชายแดนไทย - มาเลเซีย อำเภอเบตง จังหวัดยะลา ให้กลับมาปกติ

**การค้าชายแดนไทย – มาเลเซีย** **ในช่วงวิกฤต Covid - 19**

ปัจจุบันระบบเศรษฐกิจของประเทศ หนึ่งในปัจจัยที่สำคัญในการขับเคลื่อน คือ การค้าชายแดนกับประเทศคู่ค้าที่มีเขตแดนติดกับประเทศไทย ซึ่งการค้าในอดีตเป็นการซื้อขายแลกเปลี่ยนสินค้าเล็ก ๆ น้อย ๆ ส่วนมากเป็นสินค้าที่ใช้ในชีวิตประจำวัน หรือ พืชผลทางการเกษตรที่ปลูกในพื้นที่ ต่อมาการค้าชายแดนได้พัฒนาเป็นการค้าระหว่างประเทศ สินค้าจึงมีหลากหลายไม่จำกัดเฉพาะในสินค้าที่อยู่ในพื้นที่ชายแดนอย่างเดิม การค้าชายแดน จึงมีบทบาทสำคัญในการส่งเสริมการแข่งขันของสินค้าไทยกับต่างประเทศ สำหรับการค้าชายแดนไทย - มาเลเซีย ปฏิเสธไม่ได้ว่าเป็นปัจจัยหนึ่งที่ทำให้เกิดการขยายตัวทางการค้าระหว่างกันในภูมิภาค และประชาชนในพื้นที่ติดชายแดน จากสถิติการค้าชายแดน ประเทศมาเลเซียเป็นประเทศที่ทำการค้าชายแดนกับประเทศไทยมากเป็นอันดับ 1 ในรูปแบบของการค้าชายแดน (Border trade) ซึ่งส่วนใหญ่เป็นการซื้อขายแลกเปลี่ยนสินค้าที่มีความจำเป็นต่อการดำรงชีวิตประจำวัน เช่น สินค้าอุปโภค บริโภค สินค้าพื้นเมือง สินค้าที่มาจากธรรมชาติ และสินค้าทางการเกษตร เป็นต้น ซึ่งสะท้อนให้เห็นว่าการค้าชายแดนไทย – มาเลเซีย นั้น มีบทบาทสำคัญต่อการขยายตัวทางการค้าของประชาชนในพื้นที่ และเศรษฐกิจของประเทศ

แม้ว่าต่อไปความเสี่ยงที่ชายแดนบางด้านของไทยอาจจะเพิ่มขึ้นบ้าง แต่ในสภาวการณ์นี้ ประเทศไทยยังคงควบคุมการผ่านแดนอย่างเข้มงวดอยู่ด้วยนั้น คนไทยก็ได้รับผลพวงหรืออานิสงส์จากภาวะความเสี่ยงต่ำนี้ด้วย โดยคลายล็อกให้มากที่สุดเท่าที่จะทำได้ โดยผ่อนคลายเรื่องระยะห่างในด้านต่าง ๆ โดยอาศัยหน้ากากเป็นเครื่องมือหลักแทน เพื่อเอื้อการประกอบอาชีพและการใช้ชีวิตให้เข้าใกล้ภาวะปกติให้มากที่สุด ซึ่งจะช่วยลดผลกระทบที่รุนแรงต่อเศรษฐกิจลงได้บ้าง แต่ในระยะยาว เศรษฐกิจไทยจำเป็นต้องกลับไปสู่การรับนักท่องเที่ยว ซึ่งจะยังมีความเสี่ยง แม้กระทั่งในอนาคตที่การระบาดของโรคนี้จะซาลง หรือมีวัคซีนที่มีประสิทธิภาพพอสมควรแล้วด้วย ประเทศไทยจึงควรเริ่มยกระดับความสามารถในการรับมือกับโรคระบาด หรือรับมือโรคระบาดใหม่ที่อาจเกิดขึ้นในอนาคต ซึ่งจะเป็นวิกฤตที่มีผลกระทบอย่างกว้างขวาง (วิโรจน์ ณ ระนอง, 2020) จากบทความดังกล่าว จะเห็นได้ว่าสถานการณ์การแพร่ระบาดของเชื้อไวรัส Covid-19 นี้ ได้ส่งผลกระทบเป็นวงกว้างในระบบเศรษฐกิจของประเทศ และการค้าชายแดนก็เป็นปัจจัยเสี่ยง ในการแพร่ระบาดของเชื้อไวรัส Covid-19 เนื่องมาจากเขตชายแดนของประเทศไทย มีพื้นที่ติดกับประเทศมาเลเซีย ซึ่งก็มียอดผู้ติดเชื้อในแต่ละวันเพิ่มสูงมากขึ้นเช่นกัน จึงเป็นเหตุในการปิดด่านชายแดน เพราะถ้าไม่ควบคุมสถานการณ์ชายแดนให้ดี ก็อาจจะทำให้มีการแพร่ระบาดของเชื้อไวรัส Covid – 19 ได้ มาตรการการป้องกันการแพร่ระบาดของเชื้อไวรัส Covid-19 คือมาตรการปิดด่านชายแดน จึงทำให้ประชาชนไม่สามารถเดินทางเข้า - ออก เพื่อซื้อสินค้าอุปโภค บริโภคได้ และจากสภาวะเศรษฐกิจในช่วงวิกฤต Covid – 19 นี้ ส่งผลให้ประชาชนตกงาน หรือต้องปิดร้านค้า จึงเป็นเหตุให้อุปสงค์ความต้องการซื้อสินค้าลดน้อยลงด้วย ซึ่งก็สอดคล้องกับข้อมูลศูนย์วิจัยกสิกรไทย ที่คาดการณ์สถานการณ์การค้าชายแดนไทยไว้ว่า การที่ไวรัส COVID-19 กำลังระบาดอย่างหนักในประเทศเพื่อนบ้านของไทยเวลานี้ จะเห็นได้ว่าเพื่อนบ้านไทยต่างก็คุมเข้มในการขนส่งสินค้า และคนบริเวณชายแดน เช่นเดียวกับทางการไทยที่ประกาศมาตรการระงับการเดินทางเข้า-ออกของบุคคล ยานพาหนะและสิ่งของบริเวณชายแดนไทย แต่ไม่ห้ามการขนส่งสินค้า มองว่าการแพร่ระบาดของไวรัส COVID-19 ทำให้การส่งออกชายแดนของไทยน่าจะทรุดตัวอย่างมากในช่วงครึ่งแรกของปี 2563 แม้คาดว่าจะมีสัญญาณดีขึ้นครึ่งปีหลัง แต่ก็ต้องขึ้นอยู่กับว่าแต่ละประเทศจะแก้ปัญหา COVID-19 ได้รวดเร็วแค่ไหน ทำให้ภาพรวมการส่งออกสินค้าชายแดนตลอดปี 2563 จึงยังหดตัวที่ร้อยละ 12.8 (กรอบประมาณการที่หดตัวร้อยละ 15 ถึงหดตัวร้อยละ 9) มีมูลค่าส่งออกแตะระดับที่ 804,300 ล้านบาท (กรอบประมาณการมูลค่าการส่งออก 784,000-839,400 ล้านบาท) โดยหดตัวลึกขึ้นเป็นจากที่เคยหดตัวร้อยละ 0.2 มีมูลค่า 922,380 ล้านบาท ในปี 2562 ที่ผ่านมา นอกจากนี้ มาตรการห้ามการเดินทางเข้า-ออกของบุคคล ยานพาหนะและสิ่งของบริเวณชายแดนไทย แต่ไม่ห้ามการขนส่งสินค้า ตั้งแต่วันที่ 23 มีนาคม 2563 เพื่อสกัดการแพร่ระบาดของ COVID-19 ด้วยความจำเป็น ทำให้ผู้คนและผู้ประกอบการค้าปลีกจากเพื่อนบ้านไม่สามารถข้ามมาหิ้วสินค้ากลับไปใช้และจำหน่ายยังประเทศของตนได้จนกว่าวิกฤตจะคลี่คลาย(ศูนย์วิจัยกสิกรไทย, 2563) ทั้งนี้ กรมการค้าต่างประเทศ ก็ได้สรุปการค้าชายแดนไทย-มาเลเซีย ตั้งแต่ปี 2562 และปี 2563 เดือนมกราคม ถึงเดือนธันวาคม ในปี 2563 (มกราคม - ธันวาคม) มีมูลค่าการค้ารวม 222,872 ล้านบาท เทียบกันกับช่วงเดียวกันของปี 2562 ลดลง 12.20 % แบ่งเป็นการส่งออกมูลค่า 110,397 ล้านบาท ลดลง 5.14 % และการนำเข้าข้อมูล 112,474 ล้านบาท ลดลง 18.17 % ไทยขาดดุลการค้า 2,077 ล้านบาท ด่านการค้าที่มีมูลค่าการค้ารวมสูงสุด 5 อันดับแรก ได้แก่ ด่านศุลกากรสะเดา คิดเป็นสัดส่วนร้อยละ 84.13 ของการค้าชายแดนไทย – มาเลเซีย รองลงมาได้แก่ ด่านฯ ปาดังเบซาร์ (13.06) ด่านฯ สุไหงโก-ลก (1.11 %) ด่านฯ เบตง (0.96%) และด่านฯ ประกอบ (0.36%) ซึ่งจะเห็นได้ว่าจากข้อมูลกรมการค้าต่างประเทศ ในปี 2563 มีมูลค่าการค้ารวมลดลงอย่างเห็นได้ชัด เนื่องจากสถานการณ์การแพร่ระบาดของเชื้อไวรัส Covid-19 ที่มีมาตรการปิดด่านการค้าชายแดนไทย - มาเลเซีย

**ตารางที่ 1 สถิติการค้าชายแดนไทย – มาเลเซีย ปี 2562 – 2563 (มกราคม – พฤศจิกายน)**

|  |  |  |  |
| --- | --- | --- | --- |
| สถิติการค้าชายแดนไทย-มาเลเซีย ปี 2562 – 2563 (มกราคม – ธันวาคม) | | | |
| ปี | มูลค่ารวม | ส่งออก | นำเข้า |
| 2562 (ม.ค.-ธ.ค.) | 253,827 | 116,378 | 137,449 |
| 2563 (ม.ค.-ธ.ค) | 222,872 | 110,397 | 112,474 |

**ที่มา กรมการค้าต่างประเทศ 2563**

**การค้าชายแดนไทย - มาเลเซีย อำเภอเบตง จังหวัดยะลาในช่วงวิกฤต Covid - 19**

จากข้อมูลการค้าชายแดนไทย – มาเลเซีย ที่มีมูลค่าการค้ารวมลดลง มูลค่าการส่งออกลดลง และมูลค่าการนำเข้าลดลงเช่นกัน ข้อมูลดังกล่าวเป็นข้อมูลจากสถิติของด่านชายแดนไทย – มาเลเซียรวมทุกรายด่าน แต่จากข้อมูลด่านศุลากรเบตง พบข้อมูลว่าในปี 2563 มีมูลค่าการค้ารวมเพิ่มมากขึ้น คิดเป็นมูลค่าการส่งออกเพิ่มมากขึ้นร้อยละ 7.03 และมูลค่าการนำเข้าที่ลดลง 21.96 ซึ่งเมื่อเปรียบเทียบกับการค้าชายแดนไทย - มาเลเซียที่รวมทุกด่าน จะเห็นได้ว่าการค้าชายแดนไทย – มาเลเซีย อำเภอเบตง ไม่ได้รับผลกระทบจากการแพร่ระบาดของเชื้อไวรัส Covid-19 มากนัก เนื่องจากยังมีมูลค่าการค้ารวมที่เพิ่มขึ้น และมูลค่าการส่งออกที่เพิ่มขึ้น แต่มูลค่าการนำเข้าลดลง เพราะอาจเนื่องจากเศรษฐกิจของประเทศได้รับผลกระทบจากการแพร่ระบาดของเชื้อไวรัส Covid – 19 ทำให้ประชาชน หรือเจ้าของกิจการร้านค้าที่เป็นสินค้าอุปโภค บริโภค ไม่กล้านำสินค้าเข้ามาจำหน่ายในประเทศไทย เนื่องจากสภาวะเศรษฐกิจที่ย่ำแย่

**ตารางที่ 2 มูลค่าการนำเข้า - ส่งออกของด่านศุลากรเบตง**

|  |  |  |
| --- | --- | --- |
| การนำเข้า | ปีงบประมาณ | |
| 2563 | 2562 |
| มูลค่าสินค้า (ล้านบาท) | 100.438 | 128.704 |
| การส่งออก | ปีงบประมาณ | |
| 2563 | 2562 |
| มูลค่าสินค้า (ล้านบาท) | 3,049.654 | 2,849.331 |

**ที่มา ด่านศุลกากรเบตง สถิติประจำเดือนตุลาคม 2562 และตุลาคม 2563**

**แนวคิดผลกระทบการค้าชายแดน**

ประสิทธิ์ ตงยิ่งศิริ (2542 : 10) ได้ให้แนวคิดเกี่ยวกับผลกระทบ (Impact) โดยทั่วไป หมายถึง / ผลของการดําเนินกิจกรรมของมนุษย์ที่มีต่อการเปลี่ยนแปลงในสิ่งแวดล้อม โดยผลกระทบดังกล่าว อาจจำแนกออกตามประเภท ขนาด และระยะเวลา ได้ดังนี้ ประเภทของผลกระทบ ได้แก่ การสูญเสีย ทางเศรษฐกิจ เช่น การสูญเสียงาน ที่ดินทำกิน มูลค่าบ้านและทรัพย์สินลดลง ความสูญเสียบริการ ทางสังคม ความสูญเสียเกี่ยวกับวิถีดำเนินชีวิต ระดับของผลกระทบมีตั้งแต่ระดับที่น้อยจนถึงมาก ระยะเวลาของผลกระทบมีทั้งระยะสั้นและระยะยาว และผลกระทบ (Impact) หมายถึง สิ่งต่าง ๆ ที่เกิดขึ้นใหม่ ทั้งที่มนุษย์สร้างขึ้นหรือเกิดขึ้นเองโดยธรรมชาติ ทั้งกายภาพ (Physical) และนามธรรม(Abstracts) เมื่อเกิดแล้วจะทําให้คุณภาพชีวิตทั้งหลายที่อาศัยอยูในระยะนั้น เปลี่ยนแปลงไปไม่มากก็น้อย (นิสาชล ทองแย้ม, 2528 : 4)

โชคชัย อักษรนันท์ และคณะ (2543 : 35 ) การค้าชายแดน หมายถึง การซื้อขายสินค้าระหว่างประเทศทั้งสองประเทศที่มีพรมแดนติดต่อกัน ซึ่งสินค้าที่ค้าระหว่างกันเป็นสินค้าที่สามารถผลิตได้ในท้องถิ่นหรือชุมชนที่ตั้งอยู่บริเวณชายแดนนั้น ๆ โดยปริมาณ และมูลค่าที่ซื้อขายกันแต่ละครั้งมีจำนวนไม่มากนัก ต่อมาชุมชนบริเวณชายแดนมีการพัฒนามากขึ้นเส้นทางเชื่อมโยงกับชุมชน และสังคมอื่นกว้างขวางออกไป การค้าชายแดนจึงมิได้จำกัดการค้าอยู่ระหว่างประชาชนบริเวณชายแดนเท่านั้น การค้าได้ขยายกว้างออกไปโดยอาศัยชายแดนเป็นเส้นทางการขนส่งสินค้า และสำนักงานพาณิชย์จังหวัดพะเยา ก็ได้ให้ความหมายการค้าชายแดนว่า การค้าในรูปแบบต่าง ๆ ของประชาชนหรือผู้ประกอบการค้าที่มีภูมิลำเนาอยู่ในพื้นที่จังหวัด อำเภอ หมู่บ้าน ที่มีพรมแดนติดต่อกับเพื่อนบ้าน ได้ทำการซื้อขาย แลกเปลี่ยนสินค้า ระหว่างประชาชนที่อาศัยตามแนวชายแดนทั้งสองฝ่าย โดยมีมูลค่าครั้งละไม่มาก ส่วนใหญ่เป็นสินค้าที่มีความจำเป็นต่อชีวิตประจำวัน ซึ่งมีกรรมวิธีทางการติดต่อการค้าที่ไม่ยุ่งยากซับซ้อน และมีความสะดวกรวดเร็ว

อาจกล่าวได้ว่าผลกระทบการค้าชายแดนไทย - มาเลเซีย อำเภอเบตง จังหวัดยะลา ในช่วงวิกฤติ Covid-19 ปี 2563 ในครั้งนี้ ไม่ได้รับผลกระทบจากการแพร่ระบาดของเชื้อไวรัส Covid – 19 มากนัก เนื่องจากยังสามารถขนส่งสินค้าโดยรถยนต์ไปยังต่างประเทศได้ ในส่วนของสินค้าอุปโภค บริโภค อาจโดนผลกระทบมาก เพราะเมื่อปิดด่านชายแดนไทย – มาเลเซีย อำเภอเบตง จังหวัดยะลา ทำให้ประชาชนไม่สามารถเดินทางเข้า – ออกประเทศได้ ทั้งนี้อาจจะส่งผลกระทบในระยะสั้น หรือระยะยาวก็ได้ ขึ้นอยู่กับสถานการณ์การแพร่ระบาดของเชื้อไวรัส Covid – 19 ว่าจะยาวนานแค่ไหน

**การเปลี่ยนแปลงของด่านศุลกากรเบตงในช่วงวิกฤต Covid-19**

ด่านศุลกากรอำเภอเบตง จังหวัดยะลา มีภารกิจดำเนินการเกี่ยวกับการปฏิบัติพิธีการศุลกากร การจัดเก็บภาษีอากร และรายได้อื่นสำหรับสินค้านำเข้า และส่งออก ทำหน้าที่ป้องกันและปราบปรามการกระทำความผิดตามกฎหมายศุลกากร และกฎหมายอื่นที่เกี่ยวข้องในเขตพื้นที่ความรับผิดชอบ อำนวยความสะดวกในการรับปฏิบัติพิธีศุลากากร สำหรับรถยนต์ส่วนบุคคล และรถยนต์โดยสารต่างประเทศที่เดินทางเข้า - ออก เพื่อการท่องเที่ยว ดำเนินการเกี่ยวกับคดีทางศุลกากร ของกลาง และของตกค้างที่อยู่ในความรับผิดชอบ ให้เป็นไปตามระเบียบข้อบังคับ ประสาน ให้ความร่วมมือ และให้คำปรึกษาแนะนำในการอำนวยความสะดวกด้านการค้าชายแดน ปฏิบัติงานร่วมกับ หรือสนับสนุนการปฏิบัติของหน่วยงานอื่นที่เกี่ยวข้อง หรือที่ได้รับมอบหมาย (เว็บไซต์ด่านศุลกากรเบตง) ซึ่งปัจจุบันได้เกิดสถานการณ์การแพร่ระบาดของเชื้อไวรัส Covid-19 กรมศุลกากรก็ได้ออกมาตรการช่วยประชาชน ผู้ประกอบการที่ได้รับผลกระทบ โดยกรมศุลกากร กระทวงการคลัง ในฐานะหน่วยงานหลักหน่วยงานหนึ่งที่เกี่ยวข้องกับการนำเข้า-ส่งออก สินค้าชายแดน ได้ตระหนักถึงความสำคัญของสภาวการณ์การระบาดของของเชื้อไวรัส Covid-19 ที่เกิดขึ้น จึงได้มีมาตรการเพื่อช่วยเหลือประชาชน และผู้ประกอบการ โดยออกประกาศกระทรวงการคลัง เรื่อง การลดอัตราอากร และยกเว้นอากรศุลกากร ตามมาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่ 3) เพื่อยกเว้นอากรขาเข้าสำหรับหน้ากากอนามัยบางชนิด โดยมีผลบังคับใช้เมื่อวันที่ 24 มีนาคม 2563 – วันที่ 20 กันยายน 2563 เพื่อเป็นการช่วยเหลือผู้ประกอบการ และการค้าชายแดน (ข่าวกรมศุลกากร ฉบับที่ 31/2563) ทำให้การจัดเก็บรายได้ต่ำกว่าประมาณการ ในปีงบประมาณ 2563 สาเหตุที่ทำให้การจัดเก็บรายได้ต่ำกว่าประมาณการ เนื่องจากสถานการณ์การแพร่ระบาดของไวรัสโควิด-19 ที่ส่งผลให้มีการห้าม ประชาชนเดินทางผ่านเข้า - ออกประเทศทางด่านศุลกากรเบตง ซึ่งที่ผ่านมาพื้นฐานเศรษฐกิจของอำเภอเบตงขับเคลื่อนด้วยการบริโภคของนักท่องเที่ยวจากประเทศมาเลเซียเป็นหลัก การที่ไม่มีนักท่องเที่ยวจากประเทศมาเลเซียเข้ามา ทำให้ความต้องการสินค้า กลุ่มเครื่องอุปโภคบริโภค ในพื้นที่ลดลงมาก แม้ในส่วนของการนำเข้าสินค้ายังกระทำได้ตามปกติโดยมีการนำเข้าวัตถุดิบที่ใช้ในการผลิตผลิตภัณฑ์ยางพารา และไม้อัดซึ่งเป็นสินค้าที่จัดเก็บค่าอากรได้ถึงร้อยละ 35.50 ของค่าภาษีอากรที่จัดเก็บได้ทั้งหมด โดยยังมีการนำเข้าที่ไม่เปลี่ยนแปลงมากนัก แต่สินค้าอื่นๆ โดยเฉพาะในกลุ่มสินค้าอุปโภคบริโภคได้ลดลงอย่างมาก มูลค่าการนำเข้าในปีงบประมาณ พ.ศ. 2563 มีมูลค่า 100.438 ล้านบาท ลดลงจากปีงบประมาณที่ผ่านมาถึงร้อยละ 21.96ส่วนในปี 2562 สาเหตุการจัดเก็บรายได้สูงกว่าประมาณการ สินค้าที่นำเข้าส่วนใหญ่เป็นสินค้าเดิม ๆ และนำเข้ามาใช้เฉพาะในพื้นที่อำเภอเบตงเท่านั้น โดยสินค้านำเข้าที่ชำระอากรขาเข้า ที่ทำให้การจัดเก็บรายได้สูงกว่าประมาณการในช่วงเวลาดังกล่าว มี 3 ลำดับแรก จะเป็นสินค้า กาแฟปรุงสำเร็จผสมเห็ดหลินจือ ยางสไตรีนบิวทาไดอีน และน้ำมันหล่อลื่นอื่นๆ ใช้ในอุตสาหกรรมยางพารา โดยกาแฟปรุงสำเร็จผสมเห็ดหลินจือ มีอัตราอากรสูงถึง 49% (ด่านศุลกากรเบตง, 2563)

**ตารางที่ 3 ผลการจัดเก็บรายได้ศุลกากรแยกตามประเภทรายได้ หน่วย : ล้านบาท**

|  |  |  |  |  |
| --- | --- | --- | --- | --- |
| ประเภทรายได้ | ผลการจัดเก็บรายได้ | ประมาณการ | เปรียบเทียบกับประมาณการ | |
| จำนวน | % |
| **ประจำปีงบประมาณ 2563 (ตุลาคม 2562 - กันยายน 2563)** | | | | |
| อากรขาเข้า | 5.481 | 7.925 | (2.444) | (30.84) |
| อากรขาออก | - | - | - | - |
| ค่าธรรมเนียม | 0.725 | 1.275 | (0.550) | (43.14) |
| รายได้สุทธิ | 6.205 | 9.200 | (2.995) | (32.55) |
| **ประจำปีงบประมาณ 2562 (ตุลาคม 2561 - กันยายน 2562)** | | | | |
| อากรขาเข้า | 7.955 | 5.249 | 2.706 | 51.55 |
| อากรขาออก | 0.00 | 0.00 | 0.00 | 0.00 |
| ค่าธรรมเนียม | 1.002 | 0.991 | 0.011 | 1.11 |
| รายได้สุทธิ | 8.957 | 6.240 | 2.717 | 43.54 |

**ที่มา ด่านศุลกากรเบตง สถิติประจำเดือนตุลาคม 2562 และตุลาคม 2563**

ผลกระทบการค้าชายแดนไทย – มาเลเซีย อำเภอเบตง จังหวัดยะลา ในช่วงวิกฤต Covid – 19 ปี 2563 ได้รับผลกระทบไม่มากนัก เนื่องจากมีมูลค่าการส่งออกปริมาณเพิ่มขึ้น เพราะสินค้าส่วนใหญ่เป็นผลิตภัณฑ์จากยางพารา ผลไม้ และชิ้นส่วนของรถจักรยานยนต์ ซึ่งสามารถขนส่งด้วยรถบรรทุกสินค้าได้ แต่มูลค่าการนำเข้าลดลง เนื่องจากในปี 2562 มีการนำเข้าสินค้าที่มีมูลค่าสูง และประกอรปกับในปี 2563 ที่ได้มีการแพร่ระบาดของเชื้อไวรัส Covid – 19 ทำให้ประชาชน และผู้ประกอบการ ไม่มั่นใจในเศรษฐกิจของประเทศ ที่จะนำเข้าสินค้าราคาสูงมาเพื่อจำหน่าย ส่วนการจัดเก็บรายได้ศุลกากรเบตงในปี 2563 ที่ต่ำกว่าประมาณการ เมื่อเปรียบเทียบกับการจัดเก็บรายได้ศุลกากรเบตงปี 2562 ที่สูงกว่าประมาณการ เนื่องจากสถานการณ์การแพร่ระบาดของไวรัสโควิด-19 ที่ส่งผลให้มีการห้าม ประชาชนเดินทางผ่านเข้าออกประเทศทางด่านศุลกากรเบตง จึงทำให้ประชาชน ไม่สามารถเดินทางเข้ามาจับจ่ายซื้อของใช้อุปโภค บริโภคได้ ซึ่งในส่วนนี้อาจได้รับผลกระทบมากที่สุด เพราะที่ผ่านมาพื้นฐานเศรษฐกิจของอำเภอเบตง ขับเคลื่อนด้วยการบริโภคของนักท่องเที่ยวจากประเทศมาเลเซียเป็นหลัก การที่ไม่มีนักท่องเที่ยวจากประเทศมาเลเซียเข้ามาด่านชายแดนไทย ทำให้ความต้องการสินค้า กลุ่มเครื่องอุปโภคบริโภคในพื้นที่ลดลง ทั้งนี้ เราก็ได้ทราบถึงผลกระทบที่เกิดขึ้นจึงอาจจะต้องปรับเปลี่ยนวิธีการค้าขายจากเดิม มาเป็นการสั่งซื้อสินค้าผ่านการค้าระบบออนไลน์ และขนส่งสินค้าอุปโภค บริโภค ด้วยรถยนต์บรรทุกสินค้า เข้าประเทศมาเลเซีย นี้ก็ถือเป็นช่องทางหนึ่ง ที่สามารถทำให้สินค้าอุปโภค บริโภค กลับมาฟื้นตัวอีกครั้ง เพราะเราไม่รู้ว่าการแพร่ระบาดของเชื้อไวรัส Covid-19 จะระบาดนานแค่ไหน หรืออาจจะมีการระบาดระลอกใหม่เข้ามา ซึ่งด่านชายแดนก็ยังเป็นที่น่ากังวลในเรื่องของการแพร่ระบาดของเชื้อไวรัส Covid-19 จึงยังคงต้องรักษามาตรการป้องกันการแพร่ระบาดของเชื้อไวรัส Covid – 19 ไว้ หรือหากถ้ามีวัคซีนที่สามารถป้องกัน Covid-19 ได้ ก็อาจจะมีมาตรการผ่อนคลายให้สามารถเปิดด่านชายแดนขึ้นได้อีกครั้ง

**เอกสารอ้างอิง**

กรมการค้าต่างประเทศ. (2563). รายงานสถิติการค้าชายแดนผ่านแดนปี 2561 – 2563 (มกราคม – พฤศจิกายน). สืบค้นเมื่อ

3 มีนาคม 2564 จาก file:///C:/Users/acer/Downloads/17273\_0\_%E0%B8%A0%E0%B8%B2%E0%B8%9E%E0%B8%A3%E0%B8%A7%E0%B8%A1%E0%B8%8A%E0%B8%B2%E0%B8%A2%E0%B9%81%E0%B8%94%E0%B8%99%E0%B8%9C%E0%B9%88%E0%B8%B2%E0%B8%99%E0%B9%81%E0%B8%94%E0%B8%99%20%E0%B8%A1%E0%B8%84.-%E0%B8%9E%E0%B8%A2.63.pdf

กรมศุลกากร. (2563). กรมศุลกากรยกเว้นอากรขาเข้าสำหรับของที่ใช้รักษาวินิจฉัย หรือป้องกันโรคติดเชื้อไวรัสโคโรนา

(COVID-19) [ข่าวกรมศุลกากร]: ประชาสัมพันธ์กรมศุลกากร สืบค้นเมื่อ 5 มีนาคม 2564 จาก <http://www.customs.go.th/cont_strc_slide_image.php?lang=th&top_menu=menu_homepage&current_id=14232832414a505e4f464b4a464b4b>

โชคชัย อักษรนันท์ และคณะ.2543.การค้าและการพัฒนาเศรษฐกิจชายแดน.กรุงเทพมหานคร :

กองกรรมาธิการ สำนักงานเลขาธิการวุฒิสภา

ฐานเศรษฐกิจ. (2559). กรมการค้าต่างประเทศลุยพัฒนาผู้ประกอบการค้าชายแดน สืบค้นเมื่อ 15 มีนาคม 2564 จาก

<https://www.thansettakij.com/content/business/67961>

ด่านศุลกากรเบตง. (2563). สถิติประจำเดือนธันวาคม 2563 สืบค้นเมื่อ 5 มีนาคม 2564 จาก

http://www.betongcustoms.com/index.php?lay=show&ac=article&Id=2147612181

นิสาชล ทองแย้ม.(2528). แนวคิดเกี่ยวกับผลกระทบ. กรุงเทพฯ : มหาวิทยาลัยเทคโนโลยีพระจอมเกล้า พระนครเหนือ

ประสิทธิ์ ตงยิ่งศิริ.(2542). การวิเคราะห์ผลกระทบของโครงการต่อสิ่งแวดล้อม. ในเอกสารการสอนชุดวิชาการ

วิเคราะห์โครงการและแผนงาน. (หน้า 10). นนทบุรี: สาขาวิชาเศรษฐศาสตร์ มหาวิทยาลัยสุโขทัยธรรมาธิราช

วิโรจน์ ณ ระนอง สถาบันวิจัยเพื่อการพัฒนาประเทศไทย. (2020). สถานการณ์และแนงทางรับมือกับ Covid – 19

ของไทย (TDRI) 2020 สืบค้นเมื่อ 2 มีนาคม 2564 จาก <https://tdri.or.th/2020/08/covid-19-policy->

watch/

ศูนย์ปฏิบัติภาวะฉุกเฉิน กรมควบคุมโรค. (2563). รายงานสถานการณ์โรคติดเชื้อไวรัสโคโรนา 2019. (ฉบับที่ 249). กระทรวงสาธารณสุข สืบค้นเมื่อ 2 มีนาคม 2564 จาก <https://ddc.moph.go.th/viralpneumonia/file/situation/situation-no249->

080963.pdf

ศูนย์วิจัยกสิกรไทย. (2563). COVID-19 แพร่ระบาดในประเทศเพื่อนบ้านฉุดการค้าชายแดนและผ่านแดนไทยปี 2563 หดตัวร้อยละ

12.8 (กระแสทรรศน์ ฉบับที่ 3098) สืบค้นเมื่อ 17 เมษายน 2564 จาก

https://www.kasikornresearch.com/th/analysis/k-econ/business/Pages/z3098.aspx

**เอกสารอ้างอิง (ต่อ)**

Bank of Thailand. (2020). This Time is Different. Retrieved from Bank of Thailand:

<https://www.bot.or.th/Thai/ResearchAndPublications/articles/Pages/Article_18Mar2020.aspx>

Daily News. (2020). Confirmed Cases and Deaths by Country, Territory, or Conveyance. Retrieved

from Worldometers: https://www.worldometers.info/coronavirus/?utm\_campaign

=homeAdvegas1?%20

John, L. (2020). As Pandemic Looms, World’s Top Disease Fighter Engages Xi. Retrieved from

Bloomberg: <https://www.bloomberg.com/news/features/2020-02-23/coronavirus-news-who->

director-general-races-against-time

World Health Organisation WHO. (2019). Non-pharmaceutical public health measuresfor mitigating

the risk and impact of epidemic and pandemic influenza. Retrieved from World Health

Organisation: WHO non-pharmaceutical measures covid